uk ru ru hbs_cyr ky ky ky ky ky uk ky ky ky ky ky ky ky ky ky ky ky ky ru ky ky ky ru ky ky ky ky ky ky la ky be ru ru ru ru ru ru ru ru bg ru ru ru ru ru ru ru
КРнын Жогорку Кеңешинин спикериА.Ш. Жээнбековго
КРнын Билим берүү жана илим министри
К. Тыныстанов атындагы Ысык-Көл мамлекеттик университетине түшүнүксүз жагдайлар менен ректор болуп келген физика-математика илимдеринин кандидаты, доцент К.К. Абдылдаевдин жосунсуз иштери ансыз деле кыйынчылыктын кырында турган университетибиздин беделин түшүрүп, анда эмгектенген профессор-окутуучуларды өтө бушайман кылууда. Чыдамыбыз чектен чыкты.
"Баардыгын кадрлар чечет" демекчи, бул жаатта башынан ээрге кыйшык отурган ректор мырза университеттин администрациясынан баштап, бардык структуралык бөлүмдөрдө тууганчылык-кадрдык саясатты жүргүзүп, элдин кыжырына тийди. Алсак, өзүнүн кызы Н. Абдылдаева "Эл аралык байланыштар" бөлүмүнө мурда жок "менеджер" деген жаңы ачылган штатка келип отурду, күйөө баласы өзүнүн жеке айдоочусу, ал эми достору: бири чарбалык иштер боюнча проректор (Ж. Үсөнов), экинчиси кошумча ачылган юрист-борборунда отурат, мурда өзү эмгектенген Академик Алышпаев атындагы кооперация институтунун кассири М. Касмалиева университеттин склад башчысы кызматына коюлуп, университеттин материалдык базасын ректор экөө каалагандай калчап жатат. Андан сырткары Үзгүлтүксүз билим берүү борборунда жана университеттин колледжине, факультеттерине, борбордук китепканага да өзүнүн өң тааныштарынын башын батырганга үлгүрдү. Бул тууралуу фактыларды мурдатан эле тиешелүү органдарга жибергенибизге карабай, азыркы күнгө дейре жыйынтык чыга элек.
Ал эми өзүнүн кемчиликтерин көзүнө түз айтып, аны оңдоону сунуштаган физика-математика илимдеринин доктору, профессор К.Шаршеевди куугунтуктап, аны Илимий-техникалык кеңештин төрагалыгынан четтетип (маселени өзү жокто карап), андан сырткары, бул профессор жетектеп келген Нано-технологиялар борборун куру шылтоолор менен жаап таштады. Ректор мырзанын ачыктан ачык куугунтуктоо иштери журналистика кафедрасынын башчысы, Темпус-Аида долбоору аркылуу университетибизге миллиондогон сомго компьютердик техникаларды ж.б. жабдууларды алып келген Ч. Ажыбековду жасалма актылар аркылуу жумуштан кетирди. Жогоруда аттары аталган адамдар бүгүнкү күндө өз укуктарын сот аркылуу коргоого муктаж болуп отурушат. Бул жерден өзгөчө белгилеп кете турган нерсе, К. Абдылдаев мырза университеттин жогорку органы болгон Окумуштуулар кеңешин 2011-жылдын ноябрь айында кайрадан түзүп, анын курамынан өзүнө жакпагандарды чыгарып, тескерисинче өзүнүн гана сөзүн сүйлөй турган адамдарды киргизип алган. Жобого ылайык Окумуштуулар кеңеши ар бир эки жылда окуу жылынын аягында же башында түзүлүшү керек болсо ректор жобону дагы бир ирет одоно бузуп, ноябрь айында окумуштуулар кеңешин кайрадан түзүшү, биринчи кезекте өзүнө жакпаган адамдарды Окумуштуулар кеңеши аркылуу куугунтуктоо максатын көздөйт. Бул жерден дагы эле болсо мыйзамдуулук одоно бузулуп, Окумуштуулар кеңешинин жаңы курамын кезексиз Окумуштуулар кеңешин чакырып туруп бекитип койгон (бул жерден эскертип койчу нерсе, мындай кылууга мыйзам жол бербейт жана кезексиз жыйынга Окумуштуулар кеңешинин бардык мүчөлөрү чакырылган эмес).
К.Абдылдаев тарабынан университетибиздин финансылык жана чарбалык иштерине өтө чоң зыян келтирилген фактылар да арбын. Мисалы мурдагы "Экономика жана менеджмент" институтун факультетке айлантуу иши абдан чоң материалдык (факультетти №4-корпустан көчүрүүдө) жана финансылык мыйзам бузуулардын аркасында жүргүзгөндүгүн айтып кетүүгө болот. Атап айтканда, аталган институттун банктык эсебинде сакталып турган 3 000 000 (млн) сомдун дайыны кайда кеткендиги белгисиз. Андан сырткары окуу корпустарын ремонттоого кеткен жана финансылык тартыштык болуп турган мезгилде 1-2-корпустардын мебелдерин жаңыртууга сарпталган чыгымдар өтө эле кымбатка тургандыгы, б.а., жогорулатылган цифралар аркылуу жүз миңдеген акчалар кумга сиңип кеткендиги жөнүндө фактылар бар.
Мамлекеттик масштабда коррупцияга каршы күрөшүү жүрүп жаткан учурда, Президентибиз А.Ш. Атамбаевдин, Ысык-Көл облусунун губернаторунун М.А. Асанакуновдун атына жалган жерден жамынып алып "өзүн-өзү билип, өтүгүн төргө илген" жетекчиге карата тиешелүү чаралар көрүлө турган учур келди деп эсептейбиз. Анткени бул адам университеттин ишин ойлобой эле биздин окуу жайга келген күндөн тартып, өзүнүн жеке кызыкчылыгын көздөгөн жетекчи экендигин даана көрсөттү. Айтсак, 2012-жылдын 4-мартында өтө турган жергиликтүү Каракол шаардык кеңешке шайлоого катышуу үчүн КСДП партиясы аркылуу өзү тизмеге кирип, шайлоого карата үгүт иштери жүргүзүлүп жаткан мезгилде кызмат ордунан убактылуу кетимиш болуп, бирок шайлоонун акыркы күнүнө дейре кабинетинде отуруп алып депутат болуу аракетин жасады. Бул Кыргыз Республикасынын шайлоо жөнүндөгү мыйзамын одоно бузгандык болуп эсептелет.
Бул жетекчи Билим берүү министрлигинин буйруктарынын көпчүлүгүн аткарган жок. Анын бирин-экин мисалдарын келтире кетели: Минстр К. Садыковдун №807Ү1 2011-жылдын 13-декабры менен "Кыргыз Республикасынын ЖОЖдорунда окуу үчүн төлөнө турган акыларды төмөндөтүү" боюнча буйругуна көңүл бурбады. Атап айтканда, буйрукта көрсөтүлгөн пункттар боюнча эч бир иш аткарылган жок. Ошондой эле №54/1 2012-жылдын 1-февралындагы "К. Тыныстанов атындагы Ысык-Көл мамлекеттик университетинин абалын текшерүүнүн жыйынтыгы тууралуу" чыккан министрдин кезектеги буйругу менен К. Абдылдаевге сөгүш жарыяланып, кемчиликтерди жоюуга бир жарым ай убакыт берилген эле. Бирок, ректор буйрукта көрсөтүлгөн одоно кемчиликтерди жоюу боюнча иш алып бармак турсун, шайлоодо депутат болуу үчүн алектенип, дагы эле болсо университеттин ишин арткы планга калтырып койду. Чынында буйрукта көрсөтүлгөн өтө маанилүү кемчиликтерди К. Абдылдаев эч убакта чече албайт. Ал эми К. Абдылдаевдин ишмердүүлүгүн текшерип кеткен 4 адамдан турган комиссиянын жыйынтык маалымдамасы менен К. Тыныстанов атындагы ЫМУнун эмгек жамааты бүгүнкү күнгө дейре тааныштырылган жок.
Кыргызстандын демократиялык багыт алуусуна жана анын келечеги үчүн кырчындай өмүрлөрүн кыйган нечендеген жаш жигиттерибиздин арбагын сыйлабай коюуга эч бирибиздин акыбыз жок. 2010-жылдын 7-апрелиндеги окуядан кийин, мурунку көнгөн адаттарына салып "кой терисин жамынып" алып жетекчилик кызматтарда отурган адамдар жок эмес. Ошондойлордун бири болгон К. Абдылдаев мырза "бакиевчил режимдин" активдүү жактоочуларынын бири болуп келгендигине карабай, жалпы элдик революциялык кырдаалды өзүнүн жеке кызыкчылыгына пайдаланган..
Өзгөчө белгилеп айтканда, К. Тыныстанов атындагы ЫМУга ректор болуп келгенине 5 айдын жүзү гана болгон тарых илимдеринин доктору, профессор, КРнын Улуттук илимдер академиясынын корреспондент-мүчөсү, КРнын илимине эмгек сиңирген ишмер Ө.Ж. Осмоновдун үстүнөн жалган жалаа уюштуруп, натыйжада бул адамдын ээлеген кызматынан мыйзамсыз бошотулушун түздөн-түз уюштурган ушул К. Абдылдаевдин өзү болгон.
Ректордук ишти жогорку адистик деңгээлде ийгиликтүү баштаган, Кыргызстанга белгилүү окумуштуу-педагог Ө. Осмоновду эч себепсиз кызматтан кетирип, ордуна илимде аты белгисиз техника илимдеринин кандидаты К. Абдылдаевдин келгенине, негизкиси Абдылдаевдин одоно кемчиликтерди кетиргендигине нааразы болгон университеттин профессор-окутуучулар жамааты 2011 жылдын 14-мартында Ысык-Көл облустук администрациясынын алдында, экинчи жолу 4-июлда университеттин жамаатынын атынан 40 адам Бишкекке Ак үйгө чейин барып митинг өткөргөнбүз. Ошондо бизди Жогорку Кеңештин депутаты К. Осмоналиев кабыл алып талаптарыбызды уккан. Биздин профессор-окутуучулар жамаатынын профессор Өскөн Осмоновду кайрадан ректорлук ордунга келтирүү талабыбыз 5-6 гезитке чыгып, Республикалык телевидение аркылуу бир нече ирээт көрсөтүлгөн. Бирок биздин бул негизги талабыбыз орундалбай келүүдө.
Ошондуктан, мыйзамдуулукту сыйлап, билим берүү жана илим изилдөө тармагында чоң адис катары республикага таанылган Ө.Ж. Осмоновдун ректорлук кызматка кайрадан жиберилишин талап кылуу менен
К. Тыныстанов атындагы Ысык-Көл мамлекеттик университетинин прогрессивдүү адамдары "бир жакадан баш, бир жеңден кол чыгарып", Сиздерге расмий түрдө дагы бир жолу кайрылып отурабыз. Анткени, 70 жылдык тарыхы бар биздин окуу жайыбыз келечектүү билим берүүнүн, илим изилдөөнүн ыкчам процесстеринен сырткары калгысы келбейт жана ага өзүнүн чоң үлүшүн кошууга милдеттүү. Бул үчүн бизге жеке кызыкчылыгынан университеттин кызыкчылыгын биринчи планга койгон, компотенттүү, ак ниет, адамгерчиликтүү жетекчи керек.
Сиздерди терең урматтоо менен:
Садыров М.Т. - филология, педагогика жана журналистика факультетинин деканы, ф.и.к.
Абдылдабеков К.А. Журналистика кафедрасынын доценти.
Дюшеева Н.К. -педагогика жана психология кафедрасынын башчысы, педагогика илимдеринин доктору, профессор
Мааткеримов Н.О. - физика жана физиканы окутуунун технологиянын кафедрасынын башчысы, педагогика илимдеринин доктору, профессор.
Рыскулов А.Р. доцент, ардактуу профессор.
Абласымова Г.И. - орус тил кафедрасынын башчысы, филология илимдеринин кандидаты, доцент
Бегалиев С.Б. - филология илимдеринин кандидаты, профессор
Кадыркулова Ү - филология илимдеринин кандидаты
Ажыбеков Ч.А. - журналистика кафедрасынын башчысы.
Каниметов А.К. тарых кафедрасынын башчысы, т.и.к., доцент.
Кайрылууга булардан тышкары 25 адам кол койгон.